L-Iran, b'mod partikolari s-sitwazzjoni tad-difensuri tad-drittijiet tan-nisa u taċ-ċittadini tal-UE b'ċittadinanza doppja li qegħdin il-ħabs Riżoluzzjoni tal-Parlament Ewropew tad-19 ta' Settembru 2019 dwar l-Iran, b'mod partikolari s-sitwazzjoni tad-difensuri tad-drittijiet tan-nisa u ċ-ċittadini tal-UE b'ċittadinanza doppja miżmuma priġunieri (2019/2823(RSP)) Il-Parlament Ewropew, – wara li kkunsidra r-riżoluzzjonijiet preċedenti tiegħu dwar l-Iran, notevolment dawk li jikkonċernaw id-drittijiet tal-bniedem, b'mod partikolari dawk tal-14 ta' Marzu 2019 dwar l-Iran, partikolarment is-sitwazzjoni tad-difensuri tad-drittijiet tal-bniedem, tat-13 ta' Diċembru 2018 dwar l-Iran, b'mod partikolari l-każ ta' Nasrin Sotoudeh, tal-31 ta' Mejju 2018 dwar is-sitwazzjoni ta' persuni b'ċittadinanza doppja UE-Iran mitfugħa l-ħabs, tal-25 ta' Ottubru 2016 dwar l-istrateġija tal-UE rigward l-Iran wara l-ftehim nukleari, tat-3 ta' April 2014 dwar l-istrateġija tal-UE rigward l-Iran, tat-8 ta' Ottubru 2015 dwar il-piena tal-mewt tas-17 ta' Novembru 2011 dwar l-Iran – każijiet reċenti ta' ksur tad-drittijiet tal-bniedem, – wara li kkunsidra l-konklużjonijiet tal-Kunsill dwar l-Iran, tal-4 ta' Frar 2019, u r-Regolament ta' Implimentazzjoni tal-Kunsill (UE) 2019/560 tat-8 ta' April 2019 li jimplimenta r-Regolament (UE) Nru 359/2011 dwar miżuri restrittivi diretti kontra ċerti persuni, entitajiet u korpi fil-kuntest tas-sitwazzjoni fl-Iran, li jestendi b'sena, sat-13 ta' April 2020, il-miżuri restrittivi relatati ma' ksur serju tad-drittijiet tal-bniedem fl-Iran, – wara li kkunsidra r-rapport tas-Segretarju Ġenerali tan-NU dwar is-sitwazzjoni tad-drittijiet tal-bniedem fir-Repubblika Iżlamika tal-Iran, tat-8 ta' Frar 2019, – wara li kkunsidra r-rapporti tar-Rapporteur Speċjali dwar is-sitwazzjoni tad-drittijiet tal-bniedem fir-Repubblika Iżlamika tal-Iran ta' Settembru 2018, tal-30 ta' Jannar 2019 u tat-18 ta' Lulju 2019, u d-dikjarazzjoni tiegħu tas-16 ta' Awwissu 2019 dwar id-detenzjoni u s-sentenzi twal ta' ħabs mogħtija lil Mojgan Keshavarz, Monireh Arabshahi u Yasaman Aryani, tliet nisa Iranjani detenuti arbitrarjament talli pprotestaw pubblikament kontra l-ilbies obbligatorju tal-veli, – wara li kkunsidra d-dikjarazzjoni tad-29 ta' Novembru 2018 mill-esperti tad-drittijiet tal-bniedem tan-NU, bit-titolu "L-Iran jeħtieġ li jħares lid-difensuri tad-drittijiet tan-nisa", – wara li kkunsidra l-Linji Gwida tal-UE dwar il-piena tal-mewt, dwar it-tortura, dwar il-libertà tal-espressjoni kemm online kif ukoll offline, u dwar id-difensuri tad-drittijiet tal-bniedem, – wara li kkunsidra d-dikjarazzjoni mill-Kelliem għas-Servizz Ewropew għall-Azzjoni Esterna (SEAE) tat-12 ta' Marzu 2019 dwar il-kundanna tal-avukatessa Iranjana tad-drittijiet tal-bniedem Nasrin Sotoudeh, – wara li kkunsidra d-Dikjarazzjoni Universali tad-Drittijiet tal-Bniedem tal-1948, – wara li kkunsidra l-Patt Internazzjonali dwar id-Drittijiet Ċivili u Politiċi tal-1966 (ICCPR), li l-Iran huwa parti għalih, – wara li kkunsidra r-riżoluzzjoni tal-Assemblea Ġenerali tan-NU tas-17 ta' Diċembru 2018 dwar is-sitwazzjoni tad-drittijiet tal-bniedem fir-Repubblika Iżlamika tal-Iran, – wara li kkunsidra l-Qafas Strateġiku u l-Pjan ta' Azzjoni l-ġodda tal-UE dwar id-Drittijiet tal-Bniedem u d-Demokrazija, li għandhom l-għan li jqiegħdu l-protezzjoni u l-monitoraġġ tad-drittijiet tal-bniedem fil-qalba tal-politiki kollha tal-UE, – wara li kkunsidra l-Korp tal-Prinċipji għall-Protezzjoni tal-Persuni Kollha taħt Kwalunkwe Forma ta' Detenzjoni jew Priġunerija, tal-1988, – wara li kkunsidra r-Regoli Standard Minimi dwar it-Trattament tal-Priġunieri (magħrufa wkoll bħala "r-Regoli Nelson Mandela"), tal-2015, – wara li kkunsidra l-Karta tal-President Iranjan dwar id-Drittijiet taċ-Ċittadini, – wara li kkunsidra l-Artikoli 144(5) u 132(4) tar-Regoli ta' Proċedura tiegħu, A. billi f'dawn l-aħħar xhur, il-qrati rivoluzzjonarji Iranjani żiedu b'mod sostanzjali t-trażżin ta' atti paċifiċi ta' reżistenza min-naħa tad-difensuri tad-drittijiet tan-nisa li jipprotestaw kontra l-ilbies obbligatorju tal-hijab, inkluż it-tul tas-sentenzi ta' ħabs; billi, skont in-NU, mill-inqas 32 persuna ġew arrestati u mill-inqas 10 inżammu priġunieri mill-2018 talli pprotestaw kontra l-ilbies obbligatorju tal-hijab; B. billi l-attivisti Iranjani Mojgan Keshavarz, Monireh Arabshahi u Yasaman Aryani ġew detenuti b'mod arbitrarju f'April 2019 wara li ppubblikaw filmat online li fih huma jidhru mingħajr il-velu, ipprotestaw paċifikament kontra l-liġijiet tal-velu obbligatorju tal-Iran filwaqt li qassmu l-fjuri fuq il-metro ta' Tehran fit-8 ta' Marzu 2019, il-Jum Internazzjonali tan-Nisa; billi Sahar Khodayari, mara Iranjana detenuta talli ppruvat tara logħba futbol fi stadium, ħarqet lilha nnifisha sal-mewt bi protesta meta saret taf li kienet se tingħata sentenza ta' sitt xhur ħabs għall-azzjonijiet tagħha; C. billi f'Awwissu 2019, Mojgan Keshavarz, Yasaman Aryani, Monireh Arabshahi u Saba Kord-Afshari ngħataw sentenza ta' bejn 16-il sena u 24 sena priġunerija; billi dawn ġew imċaħħda mill-aċċess għall-avukati matul il-fażi inizjali tal-investigazzjoni, u ġie rappurtat li r-rappreżentanti legali tagħhom kienu pprojbiti milli jirrappreżentawhom waqt il-proċess tagħhom; billi s-sentenzi tagħhom huma marbuta direttament mal-eżerċitar paċifiku tad-drittijiet tal-libertà tal-espressjoni u tal-għaqda fid-difiża tal-ugwaljanza bejn is-sessi fl-Iran; D. billi fis-27 ta' Awwissu 2019, il-qorti tal-prim'istanza kkundannat tliet attivisti tad-drittijiet tal-ħaddiema nisa – Sepideh Gholian, Sanaz Allahyari and Asal Mohammadi – fuq akkużi li jinkludu "assemblea u kollużjoni għal azzjoni kontra s-sigurtà nazzjonali"; billi rriżulta, fl-24 u l-31 ta' Awwissu, li Marzieh Amiri u Atefeh Rangriz, żewġ difensuri tad-drittijiet tal-ħaddiema nisa li kien ilhom detenuti minn meta ġew arrestati waqt protesta paċifika f'Jum il-Ħaddiem, ġew ikkundannati għal għaxar snin u nofs ħabs u 148 daqqa tal-frosta, u ħdax-il sena u nofs ħabs u 74 daqqa ta' frosta, rispettivament, fuq akkużi li jinkludu "assemblea u kollużjoni għal azzjoni kontra s-sigurtà nazzjonali", "propaganda kontra l-istat" u "l-ksur tal-ordni pubbliku"; E. billi l-Iran ma rratifikax il-Konvenzjoni dwar l-Eliminazzjoni ta' Kull Forma ta' Diskriminazzjoni kontra n-Nisa, adottata fl-1979 mill-Assemblea Ġenerali tan-NU, billi l-Iran għandu firxa ta' liġijiet diskriminatorji, b'mod partikolari fir-rigward tad-dispożizzjonijiet legali relatati mal-istatus personali; F. billi persuni b'ċittadinanza doppja (waħda tal-UE u l-oħra Iranjana) qed ikomplu jiġu arrestati, u l-arrest jiġi segwit minn reklużjoni prolongata u interrogazzjonijiet, b'nuqqas ta' proċess dovut tal-liġi, nuqqas ta' proċess ġust u sentenzi ta' ħabs twal ibbażati fuq akkużi vagi jew mhux speċifiċi relatati mas-"sigurtà nazzjonali" u mal-"ispjunaġġ", kif ukoll kampanji ta' malafama sponsorjati mill-istat kontra l-persuni miżmuma priġunieri; billi l-Iran ma jirrikonoxxix iċ-ċittadinanza doppja, u b'hekk jillimita l-aċċess tal-ambaxxati barranin għaċ-ċittadini tagħhom b'ċittadinanza doppja miżmuma hemmhekk; G. billi mill-inqas sitt persuni b'ċittadinanza doppja, waħda tal-UE u l-oħra Iranjana, Nazanin Zaghari-Ratcliffe, Ahmadreza Djalali, Kamal Ahmady, Kamran Ghaderi, Massud Mossaheb u Morad Tahbaz, bħalissa jinsabu miżmuma priġunieri fl-Iran; H. billi Nazanin Zaghari-Ratcliffe, ċittadina Iranjana-Britannika impjegata mit-Thomson Reuters Foundation, ilha miżmuma priġuniera b'mod illeċitu fl-Iran mit-3 ta' April 2016, wara li kienet ilha xhur detenuta b'mod illeċitu, akkużata bi spjunaġġ, u sussegwentement miċħuda proċess liberu u ġust; billi hija ġiet ripetutament imċaħħda mill-kura medika, u dan wassal għad-deterjorament tas-saħħa fiżika u mentali tagħha; billi dan l-aħħar ġiet miċħuda l-aċċess għas-sejħiet telefoniċi internazzjonali, filwaqt li ż-żjarat familjari tagħha ġew limitati għal żjar waħda biss fix-xahar; I. billi Kameel Ahmady, antropologu soċjali Iranjan-Brittaniku, ilu mill-11 ta' Awwissu 2019 detenut f'Tehran fuq akkużi mhux żvelati; billi n-negozjant Morad Tahbaz, li għandu ċittadinanza Iranjana, Brittanika u tal-Istati Uniti, ġie detenut f'Jannar 2018 ma' mill-inqas disa' ambjentalisti, allegatament fuq akkużi ta' spjunaġġ; J. billi Ahmadreza Djalali, xjentist u tabib Żvediż imwieled fl-Iran, ilu jinżamm fil-ħabs ta' Evin minn April 2016, u ngħata sentenza tal-mewt f'Ottubru 2017 fuq akkużi ta' spjunaġġ abbażi ta' konfessjoni furzata allegata; K. billi Kamran Ghaderi, ċittadin Awstrijakk u Iranjan, kien is-CEO ta' kumpanija Awstrijaka tal-IT meta l-aġenti tal-Ministeru tal-Intelligence arrestawh mal-wasla tiegħu fl-ajruport internazzjonali ta' Tehran fit-2 ta' Jannar 2016, u ngħata sentenza ta' 10 snin ħabs fuq l-akkuża ta' "spjunaġġ għal stati għedewwa"; L. billi fil-11 ta' Marzu 2019, Nasrin Sotoudeh, rebbieħa tal-Premju Sakharov 2012, difensur tad-drittijiet tal-bniedem u avukat ġiet ikkundannata in absentia għal 38 sena ħabs u 148 daqqa ta' frosta, fost l-oħrajn b'rabta max-xogħol tagħha ta' difiża tan-nisa akkużati talli pprotestaw kontra l-hijab obbligatorju; billi aktar minn miljun persuna ngħaqdu f'kampanja dinjija f'Ġunju biex jitolbu lill-Gvern Iranjan jeħles lis-Sa Sotoudeh; M. billi Atena Daemi u Golrock Ebrahimi Iraee ġew ikkundannati għal sitt snin ħabs f'Ottubru 2016; billi f'Settembru 2019 żidulhom sentejn addizzjonali mas-sentenza tagħhom, wara li ġew akkużati li "insultaw lill-mexxej suprem"; billi din is-sentenza ġie rrappurtat li ngħatat bi tpattija għall-protesti mid-difensuri tad-drittijiet tan-nisa fil-ħabs; N. billi ġew irrappurtati diversi każijiet ta' kundizzjonijiet inumani u degradanti, partikolarment fil-ħabs ta' Evin, u ta' nuqqas ta' aċċess adegwat għall-kura medika matul id-detenzjoni fl-Iran, bi ksur tar-regoli standard minimi dwar it-trattament tal-priġunieri, tan-NU; O. billi d-difensuri tad-drittijiet tal-bniedem, il-ġurnalisti, l-avukati u l-attivisti ambjentali, tat-trade unions u attivisti online fl-Iran għadhom qed jiffaċċjaw fastidju, arrest arbitrarju, detenzjoni u prosekuzzjoni minħabba xogħolhom; P. billi l-awtoritajiet qed ikomplu jikkriminalizzaw l-attiviżmu tad-drittijiet tal-bniedem u jużaw l-Artikolu 48 tal-Liġi tal-Proċedura Kriminali Iranjana biex jirrestrinġu l-aċċess tad-detenuti għal parir legali tal-għażla tagħhom u biex jiċħdulhom assistenza konsulari; billi m'hemm l-ebda mekkaniżmu indipendenti fi ħdan il-ġudikatura biex tiġi assigurata r-responsabbiltà; Q. billi l-UE adottat miżuri restrittivi relatati mal-ksur tad-drittijiet tal-bniedem, inkluż l-iffriżar tal-assi u l-projbizzjonijiet fuq il-viża għal individwi u entitajiet responsabbli għal ksur serju tad-drittijiet tal-bniedem, kif ukoll projbizzjoni fuq l-esportazzjoni lejn l-Iran ta' tagħmir li jista' jintuża għal repressjoni interna u ta' tagħmir għas-sorveljanza tat-telekomunikazzjonijiet; billi dawn il-miżuri qed jiġu aġġornati regolarment u ser jibqgħu fis-seħħ; R. billi l-Iran qed ikompli japplika l-piena tal-mewt fuq bażi frekwenti; billi Narges Mohammadi, rebbieħa tal-Premju Per Anger, bħalissa qed tiskonta sentenza ta' sittax-il sena ħabs għall-kampanja tagħha biex tiġi abolita l-piena tal-mewt u għall-ħidma tagħha mar-rebbieħa tal-Premju Nobel Shirin Ebadi; Jistieden lill-awtoritajiet Iranjani jannullaw dawn is-sentenzi kollha u jeħilsu b'mod immedjat u mingħajr kundizzjonijiet lil Mojgan Keshavarz, Yasaman Aryani, Monireh Arabshahi, Saba Kord-Afshari u Atena Daemi bħala difensuri tad-drittijiet tan-nisa li qed jipprotestaw kontra l-hijab obbligatorju; jitlob ukoll il-ħelsien ta' Nasrin Sotoudeh, Narges Mohammadi, Sepideh Gholian, Sanaz Allahyari, Asal Mohammadi, Marzieh Amiri u Atefeh Rangriz, u tad-difensuri kollha tad-drittijiet tal-bniedem li ntbagħtu l-ħabs u kkundannati sempliċement għaliex eżerċitaw id-drittijiet tagħhom għal-libertà ta' espressjoni, ta' assoċjazzjoni u ta' assemblea paċifika; Jikkundanna bl-aktar mod qawwi r-repressjoni kontinwa fuq in-nisa għaliex joġġezzjonaw għall-ilbies obbligatorju tal-velu u għaliex jeżerċitaw id-drittijiet tagħhom għal-libertà ta' espressjoni, ta' assoċjazzjoni u ta' għaqda paċifika; jistieden lill-Gvern Iranjan jirrispetta l-libertà tan-nisa Iranjani li jagħżlu l-kodiċi ta' lbies tagħhom stess; Jenfasizza li l-awtoritajiet Iranjani jridu f'kull ċirkostanza jiżguraw li d-difensuri tad-drittijiet tal-bniedem, l-avukati u l-ġurnalisti jkunu jistgħu jwettqu xogħolhom b'mod ħieles mit-theddid, l-intimidazzjoni u l-impediment, u jitlob li l-ġudikatura Iranjana ttemm il-fastidju permanenti; iħeġġeġ lill-ġudikatura Iranjana ttemm iċ-ċensura online u tirrispetta d-drittijiet universali tal-bniedem tal-persuni kollha, b'mod partikolari d-drittijiet tagħhom għal espressjoni libera online u offline; Ifaħħar u jappoġġa lin-nisa Iranjani li jibqgħu jiddefendu d-drittijiet tal-bniedem minkejja d-diffikultajiet u r-riperkussjonijiet personali li qed jiffaċċjaw; Jiddispjaċih ħafna dwar in-nuqqas ta' progress li sar fil-każijiet li jirrigwardaw persuni b'ċittadinanza doppja UE-Iranjana detenuti fl-Iran; jitlob il-ħelsien immedjat u mingħajr kundizzjonijiet tal-persuni b'ċittadinanza doppja UE-Iranjana kollha, inklużi Nazanin Zaghari-Ratcliffe, Ahmadreza Djalali, Kamal Ahmady, Kamran Ghaderi, Massud Mossaheb u Morad Tahbaz, li bħalissa jinsabu detenuti f'ħabsijiet Iranjani, sakemm ma jiġux ipproċessati mill-ġdid skont standards internazzjonali; jikkundanna l-prattika kontinwa ta' detenzjoni ta' persuni b'ċittadinanza doppja UE-Iranjana min-naħa tal-ġudikatura Iranjani wara proċessi inġusti; Iħeġġeġ lill-awtoritajiet Iranjani jikkooperaw mingħajr aktar dewmien mal-ambaxxati tal-Istati Membri tal-UE f'Tehran sabiex jippermettu li tiġi stabbilita lista komprensiva ta' persuni b'ċittadinanza doppja UE-Iranjana li attwalment qed jinżammu fil-ħabsijiet Iranjani, u biex jimmonitorjaw mill-qrib kull każ individwali, peress li s-sigurtà taċ-ċittadini u l-protezzjoni tad-drittijiet fundamentali tagħhom huma tal-ogħla importanza għall-UE; Iħeġġeġ lill-awtoritajiet Iranjani jirrevedu d-dispożizzjonijiet legali li jiddiskriminaw kontra n-nisa, b'mod partikolari dawk relatati mal-istatus personali tagħhom; jilqa' l-introduzzjoni mill-Parlament Iranjan tal-abbozz ta' liġi dwar il-protezzjoni tan-nisa mill-vjolenza u jenfasizza l-ħtieġa għal leġiżlazzjoni komprensiva li tiddefinixxi u tikkriminalizza b'mod speċifiku kull forma ta' vjolenza sessista kontra n-nisa; Jistieden lill-awtoritajiet Iranjani jiżguraw li n-nisa jingħataw aċċess għall-istadiums kollha, mingħajr diskriminazzjoni jew riskju ta' persekuzzjoni; Itenni s-sejħa tiegħu lill-awtoritajiet Iranjani jemendaw l-Artikolu 48 tal-Liġi dwar il-Proċedura Kriminali tal-pajjiż biex jiżguraw li l-konvenuti kollha jkollhom id-dritt li jkunu rappreżentati minn avukat tal-għażla tagħhom kif ukoll proċess ġust skont l-impenji tal-Iran taħt il-Patt Internazzjonali dwar id-Drittijiet Ċivili u Politiċi; Jistieden lill-Parlament Iranjan jemenda l-liġijiet kriminali dwar is-sigurtà nazzjonali li jintużaw regolarment għall-prosekuzzjoni tad-difensuri tad-drittijiet tal-bniedem, il-ġurnalisti, l-attivisti ambjentali u tat-trade unions u membri ta' minoranzi reliġjużi u etniċi, u li jmorru kontra l-Patt Internazzjonali dwar id-Drittijiet Ċivili u Politiċi ratifikat mill-Iran; Jikkundanna l-prattika kontinwa ta' ċaħda intenzjonata tal-kura medika lill-priġunieri; jiddeplora t-tortura sistematika fil-ħabsijiet Iranjani u jitlob il-waqfien immedjat ta' kull forma ta' tortura u trattament ħażin tad-detenuti kollha; jikkundanna l-prattika li ċċaħħad l-aċċess għat-telefon u għal żjarat familjari għad-detenuti; Iħeġġeġ lill-awtoritajiet Iranjani jiżguraw l-implimentazzjoni sħiħa u bla riserva tal-Patt Internazzjonali dwar id-Drittijiet Ċivili u Politiċi (ICCPR), li l-Iran huwa firmatarju tiegħu; iħeġġeġ lill-Iran jaderixxi mal-Konvenzjoni dwar l-Eliminazzjoni ta' Kull Forma ta' Diskriminazzjoni kontra n-Nisa; Jinnota l-emendi għal-liġi dwar it-traffikar tad-droga, li għandhom inaqqsu l-għadd ta' sentenzi tal-piena kapitali; Jikkundanna bil-qawwa l-użu tal-piena kapitali, inkluż l-użu tagħha kontra delinkwenti minorenni; jistieden lill-awtoritajiet Iranjani jintroduċu moratorju immedjat bħala pass fundamentali lejn l-abolizzjoni tagħha; Jistieden lill-Iran jikkoopera mar-Rapporteur Speċjali tan-NU dwar is-sitwazzjoni tad-drittijiet tal-bniedem fl-Iran, inkluż billi jippermettilu jidħol fil-pajjiż; Iħeġġeġ koordinazzjoni qawwija fost l-ambaxxati tal-UE akkreditati f'Tehran; iħeġġeġ lill-Istati Membri kollha bi preżenza diplomatika f'Tehran jużaw il-mekkaniżmi previsti fil-Linji Gwida tal-UE dwar id-Difensuri tad-Drittijiet tal-Bniedem biex jappoġġaw u jipproteġu dawn l-individwi, b'mod partikolari d-difensuri tad-drittijiet tan-nisa u persuni tal-UE b'ċittadinanza doppja, inkluż permezz ta' dikjarazzjonijiet pubbliċi, inizjattivi diplomatiċi, monitoraġġ ta' proċessi u żjarat fil-ħabs; Jitlob li l-UE, inkluż il-Viċi President tal-Kummissjoni / Rappreżentant Għoli tal-Unjoni għall-Affarijiet Barranin u l-Politika ta' Sigurtà, tkompli tqajjem tħassib dwar id-drittijiet tal-bniedem mal-awtoritajiet Iranjani f'fora bilaterali u multilaterali u biex tuża l-impenji ppjanati kollha mal-awtoritajiet Iranjani għal dak il-għan, b'mod partikolari fil-kuntest tad-Djalogu Politiku ta' Livell Għoli bejn l-UE u l-Iran; Jistieden lis-SEAE jirrapporta lura dwar l-azzjonijiet meħuda fir-rigward tar-riżoluzzjonijiet preċedenti tal-Parlament dwar l-Iran; Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lill-Kummissjoni, lill-Viċi President tal-Kummissjoni / Rappreżentant Għoli tal-Unjoni għall-Affarijiet Barranin u l-Politika ta' Sigurtà, lill-gvernijiet u lill-parlamenti tal-Istati Membri, lis-Segretarju Ġenerali tan-Nazzjonijiet Uniti u lill-Gvern u lill-Parlament tal-Iran.
Extracted from TA-9-2019-0019_MT.docx